钦定古今图书集成/明伦汇编/官常典/第787卷 > 程戡
## 钦定古今图书集成/明伦汇编/官常典/第787卷 > 程戡

按《宋史》本传：“戡字胜之，许州阳翟人。少力学，举进士
甲科，补泾州观察推官，再迁秘书丞，通判许州。曹利
用贬，戡以利用婿，降通判蕲州，徙虔州。州人有杀母，
暮夜置尸他人之门，以诬仇者。狱已具，戡独辩之，正
其罪。以尚书屯田员外郎知归州，召为侍御史、三司
度支判官。宝元初，忻、代地震，坏城郭庐舍，死伤甚众。”
命戡安抚，颇以便宜从事。改起居舍人、知谏院，迁兵
部员外郎兼侍御史知杂事、三司户部副使，擢天章
阁待制、陕西都转运使。未几，知渭州。陕西有保毅军，
人苦其役。戡奏曰：“保毅在乡兵外，不鲸而有籍，所以佐边备也。已隶保捷，而保毅籍如故。州县以供力役，
率困惫，至破析财产售田者，犹数户”出一夫，民不胜
苦。因诏私役保毅者，以计佣律坐之。进枢密直学士、
知成都府。坐常保任贝州张得一，得一伏诛，夺职，出
知凤翔府，寻徙河中。御史中丞张观辩之，复为枢密
直学士、知永兴军，徙瀛州，四迁给事中。契丹使过，称
疾，求著帽见戡，使谓曰：“有疾，可毋相见，见当如礼。”使
者语屈，冠而见人，言“岁在甲午，蜀且有变。孟知祥之
割据，李顺之起而为盗，皆此时也。”仁宗自择戡再知
益州，迁端明殿学士，召见慰遣。至彭州，民妄言有兵
变，捕斩之。守益州者以嫌，多不治城堞，戡独完城浚
池自固，不以为嫌也。召拜参知政事。奏禁蜀人妖言，
诬民者，避宰相文彦博亲。改尚书户部侍郎、枢密副
使。数与宋庠争议，谏官、御史皆论之，戡亦自请罢。除
吏部侍郎、观文殿学士兼翰林侍读学士、同群牧制
置使，寻拜宣徽内院使、鄜延路经略安抚使，判延州。
英宗即位，以安武军节度使留再任。初，覃恩蕃官例
不序迁，至是，用戡奏，始皆得迁。又请“首领有战功材
武，皆得召见，选补为蕃官。”延州夹河为两城，雉堞颇
卑小。敌登九州台，则下瞰城中，戡调兵夫大增筑之。
横山酋豪怨谅祚，欲率其属叛，取灵、夏，来求兵为援。
戡言：“豺豹非自相搏，则未易取也；痈疽非其自溃，则
未易攻也。谅祚久悖慢，宜乘此许之，所谓以蛮夷攻
蛮夷，中国之利也。”会英宗不豫，大臣重生事，不报。言
者请选大臣帅永兴屯重“兵，以制五路。”敕戡具利害
以闻。戡以为：“四路距永兴皆十数驿，设有警，使听节
制，则不及事矣。且关中财赋不赡，宿军多，何以给之？”
治平初，命宦官王昭明等领四路蕃部事，戡曰：“蕃部
所以亡去，苦边吏苛暴，为西人诱略尔。今昭明等徒
能呼召首领，犒以牛酒，恐未足以结其心也，而甚动
边听。宜更置路分钤辖、都监，各部一将兵，兼沿边巡
检使，无复专蕃部事。”从其奏。夏人遣使入贡，僭汉官。
移文于州，称其国中官曰枢密。戡止令称使、副，不以
官，称枢密曰领卢，方许之。戡告老，章累上，终弗听，遣
使以手诏问劳，赐茶药、黄金。乃再上章曰：“臣老疾剧
矣，高奴屯劲兵为要地，岂养病所耶？”召还，道卒。赠太
尉，谥康穆。戡以在边安重习事，治不近名，然不为言
者所与。或传戡交通宦官阎士良，至令妻出见之。